Man dood, polisievrou en drie ander gewond in skietery | Maroela Media
'n Man is dood en drie ander mense gewond tydens 'n skietery wat Sondag in 'n nedersetting digby Middelburg in Mpumalanga uitgebreek het. Een van die gewondes is 'n polisievrou wat nie tydens die voorval aan diens was nie.
Brig. Leonard Hlathi, woordvoerder van die polisie, sê die polisie is vroegoggend van 'n skietery in die Mhluzi-nedersetting in kennis gestel.
Met beamptes se aankoms op die toneel het hulle 'n 39-jarige man – wat as Sipho Samuel Magagula geïdentifiseer is – met koeëlwonde aan sy bolyf aangetref. Hy is op die toneel dood verklaar.
"Op die toneel is beamptes verder ingelig van drie slagoffers wat ook geskiet is, maar reeds na 'n hospitaal geneem is vir verdere mediese behandeling," het Hlathi gesê.
Die motief vir die skietery is in dié stadium nog nie bekend nie.
Die polisie is oortuig dat Bongani Willken Mkhomazi met die ondersoek kan help. Hy word dus versoek om dringend met hulle kontak te maak. Die polisie doen ook 'n beroep op mense wat moontlik weet waar Mkhomazi hom bevind om hulle in kennis te stel.
Enigiemand met meer inligting wat tot die inhegtenisneming van die skuldige(s) kan lei, kan sers. Trinity Masemola by 083 246 3552 of Stop Misdaad by 08600 10111 bel.